કર્મફળના ન્યાયનો સિદ્ધાન્ત, સનાતન ધર્મનો પાયો છે, કે “જેવું કરે, તેવું પામે”; એની સાથોસાથ પુર્વજન્મનો સિદ્ધાન્ત છે. આ ભવમાં માનવી જેવું કરે, તેવું પામે, પણ જે કર્યું હોય તેનાં બધાં ફળ ભોગવવા માટેની સવડ આ ભવમાં ન હોય, ને અમુક સારાં કે નરસાં કર્મોનાં ફળ ભોગવવાનાં બાકી રહી જાય. તો તે ભોગવવા માટે એ જીવે ફરી પાછો દેહ લઈને જન્મવું પડે છે. એ નિયમને સનાતન નિયમ કહેવામાં આવે છે, અને એને લક્ષમાં રાખીને માનવી ભવપાર થઈ શકે છે, બીજી રીતે નહિ; એ હિંદુ ધર્મનો પાયો છે. ભારતમાં પાછળથી પ્રકટેલા બૌદ્ધ અને જૈન સંપ્રદાયોનો પણ એ જ મુખ્ય સિદ્ધાન્ત છે, કે જે વેદોનો છે.